b'\n_START_ARTICLE_\nMle\xc4\x8dni izdelek\n_START_SECTION_\nNezdravi mle\xc4\x8dni izdelki?\n_START_PARAGRAPH_\nNekateri kritiki menijo, \xc2\xbbda so homogenizirano ali hidrogenizirano mleko in posledi\xc4\x8dno mle\xc4\x8dni izdelki \xc5\xa1kodljivi za zdravje, ker naj bi ustvarjali ali kopi\xc4\x8dili transma\xc5\xa1\xc4\x8dobne kisline\xc2\xab. Vendar ta \xc5\xa1kodljivost zaenkrat ni dokazana. \xc5\xa0kodljiva naj bi bila tudi pretirana uporaba E-dodatkov za pove\xc4\x8danje dol\xc5\xbeine \xc4\x8dasa skladi\xc5\xa1\xc4\x8denja._NEWLINE_Mle\xc4\x8dna ma\xc5\xa1\xc4\x8doba je \xc5\xbeivalskega izvora, takih ma\xc5\xa1\xc4\x8dob pa naj bi u\xc5\xbeivali manj kot tistih, ki so rastlinskega izvora. In koliko ma\xc5\xa1\xc4\x8dobe vsebuje mleko? \xc4\x8clove\xc5\xa1ko mleko vsebuje pribli\xc5\xbeno 1 do 2\xc2\xa0% mle\xc4\x8dne ma\xc5\xa1\xc4\x8dobe, medtem ko kravje mleko vsebuje 3 do 5\xc2\xa0% mle\xc4\x8dne ma\xc5\xa1\xc4\x8dobe. V mlekarnah se mle\xc4\x8dna ma\xc5\xa1\xc4\x8doba s centrifugalno napravo odstrani in homogenizira. V posneto mleko nato dodajo razli\xc4\x8dno koli\xc4\x8dino ma\xc5\xa1\xc4\x8dobe, kar je zapisano na deklaraciji na izdelku, na primer 3,2\xc2\xa0% mm, 1,8\xc2\xa0% mm. V 100 g mleka s 3,2\xc2\xa0% mm je le 3,1 g ma\xc5\xa1\xc4\x8dobe, v 100 g kuhane \xc5\xa1unke od 10 do 20 g, v 100 g kuhane postrvi pa od 8 do 15 g ma\xc5\xa1\xc4\x8dobe; koli\xc4\x8dina je odvisno od na\xc4\x8dina priprave hrane. V \xc5\xbeivilih \xc5\xbeivalskega izvora je tudi holesterol. V mleku z 3,2\xc2\xa0% mle\xc4\x8dne ma\xc5\xa1\xc4\x8dobe je 12 mg holesterola na 100 g mleka, medtem ko 100 g kuhane \xc5\xa1unke vsebuje 60 mg holesterola, 100 g postrvi pa 56 mg holesterola. Zmotno je torej mi\xc5\xa1ljenje, da je v mleku veliko ma\xc5\xa1\xc4\x8dob in veliko holesterola.'